ธกส.ปัดแผนพักหนี้ชาวนา
ธ.ก.ส.ปัดยังไม่มีนโยบายพักหนี้เกษตรกรรายย่อยเพิ่ม ยันมีโครงการช่วยพักหนี้คนดีอยู่แล้ว
3 ก.พ. 2558

ธ.ก.ส.ปัดยังไม่มีนโยบายพักหนี้เกษตรกรรายย่อยเพิ่ม ยันมีโครงการช่วยพักหนี้คนดีอยู่แล้ว
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ยังไม่รับนโยบายจากรัฐบาลให้ดูเรื่องการพักชำระหนี้เพิ่มเติม และคาดว่าเรื่องนโยบายพักชำระหนี้รอบใหม่จะเป็นโครงการของกระทรวงเกษตรและสหกรณ์ที่ทำกับกลุ่มเกษตรกรโดยตรงมากกว่า
ทั้งนี้ เป็นเพราะโครงการพักชำระหนี้ 3 ปีของ ธ.ก.ส. ซึ่งพักชำระหนี้ให้ลูกค้าประวัติชำระหนี้ดีในกลุ่มเกษตรรายย่อยและผู้มีรายได้น้อย ที่มีมูลหนี้คงค้างไม่เกิน 5 แสนบาท เป็นเวลา 3 ปี และเปิดให้ลูกหนี้เลือกพักเงินต้นพร้อมกับลดอัตราดอกเบี้ยให้ 3% หรือลดดอกเบี้ย 3% โดยไม่พักเงินต้น รวมถึงกู้เพิ่มได้ตามศักยภาพของลูกหนี้ในอัตราดอกเบี้ยปกตินั้น เริ่มพักชำระหนี้มากว่า 2 ปี ตั้งแต่วันที่ 1 ก.ย. 2555 แล้ว และเตรียมจะปิดโครงการในวันที่ 31 ส.ค. 2558 โดยมีลูกหนี้ดีที่เข้าข่ายร่วมโครงการนี้ราว 2.9-3 ล้านราย
สำหรับโครงการที่ดำเนินการมาก่อนหน้านี้และสิ้นสุดไปแล้ว คือ การพักหนี้เกษตรกรรายย่อยที่มีหนี้คงค้างต่ำกว่า 5 แสนบาท ซึ่งปิดโครงการไปแล้วเมื่อวันที่ 30 ก.ย. 2557 โดยคณะกรรมการธนาคารได้เห็นชอบมาตรการพักชำระหนี้ลูกค้า ธ.ก.ส. 3 จังหวัดชายแดนภาคใต้เป็นเวลา 3 ปี 3 เดือน ตั้งแต่วันที่ 1 ต.ค. 2557-31 ธ.ค. 2560 โดยให้รัฐบาลชดเชยดอกเบี้ยเงินกู้ให้ ธ.ก.ส. แทนลูกค้า ธ.ก.ส. ในอัตราเอ็มอาร์อาร์ลบ 1.5%
“ธ.ก.ส.ยังไม่มีนโยบายพักหนี้ เพราะโครงการเก่าก็เพิ่งจบไป และอยู่ระหว่างปรับโครงสร้างอยู่ ตอนนี้ยังไม่เห็นสัญญาณว่าลูกค้าเกษตรกรจะหยุดชำระหนี้ตามไปด้วย เพราะทางธนาคารได้สั่งให้เจ้าหน้าที่ทำความเข้าใจกับลูกค้าเป็นระยะแล้ว” นายสมศักดิ์ กล่าว
อย่างไรก็ดี เห็นว่าขณะนี้ทางกระทรวงเกษตรฯ ได้ประสานกับสถาบันวิจัยเพื่อการพัฒนาแห่งประเทศไทย (ทีดีอาร์ไอ) ให้ศึกษาหาแนวทางแก้ปัญหาหนี้สินให้เกษตรกรทั้งระบบอยู่ จึงเห็นว่าควรจะรอข้อมูลจากทีดีอาร์ไอก่อนตัดสินใจ
ก่อนหน้านี้ นายวิเชียร พวงลำเจียก นายกสมาคมชาวนาและเกษตรกรไทย เปิดเผยว่า ได้ทำหนังสือถึง พล.อ.ประยุทธ์ จันทร์โอชา นายกรัฐมนตรี ขอให้พักหนี้ชาวนา 3 ปี เนื่องจากปัญหาภัยแล้งและศัตรูพืช ทำให้ผลผลิตต่อไร่ลดลง